
ПРОЕКТ
Н А Р Е Д Б А
ЗА
ДОПЪЛНЕНИЕ НА НАРЕДБА № 3 ЗА ПОДДЪРЖАНЕ И ОСИГУРЯВАНЕ НА ОБЩЕСТВЕНИЯ РЕД, ОПАЗВАНЕ НА СОБСТВЕНОСТТА И ЧИСТОТАТА НА ТЕРИТОРИЯТА НА ОБЩИНА ДВЕ МОГИЛИ, ОБЛАСТ РУСЕ

Приета на основание чл. 8 от Закона за нормативните актове във връзка с чл. 21, 
ал. 2 от Закона за местното самоуправление и местната администрация и чл. 4, ал. 1 от Правилника за организацията и дейността на Общинския съвет, неговите комисии и взаимодействието му с общинската администрация и е приета с Решение № 319 по Протокол № 26/23.01.2009 г., изм. и доп. с Решение № 486 по Протокол № 31/25.10.2013 г., изм. и доп. с Решение № 103 по Протокол № 7/19.02.2016 г., изм. с Решение № 487 по Протокол № 24/24.03.2017 г., изм. с Решение № 894 по Протокол № 46/28.12.2018 г. на Общински съвет – Две могили, изм. с Решение № 45 от 27.12.2018 г. на Административен съд – Русе, изм. и доп. с Решение № 162 по Протокол № 10/31.07.2020 г., изм. с Решение № 200 по Протокол № 11/28.08.2020 г., изм. с Решение № 345 по Протокол № 19/29.04.2021 г., изм. и доп. с Решение № 378 по Протокол № 26/25.07.2025 г. на Общински съвет Две могили
§ 1. Създава се нов чл. 4б:

„чл. 4б (1) „Храненето на безстопанствените животни на територията на Община Две могили да се извършва извън и не в непосредствена близост до детски площадки, дворове на детски, учебни и лечебни заведения, хранителни магазини, аптеки, закусвални, обществени и административни сгради, жилищни входове, под тераси и други общи части на жилищни сгради, като не се допуска замърсяване на обществени пространства и при стриктно спазване на хигиенните условия.“

(2) Храната и водата, давана на безстопанствените животни следва да отговаря на изискванията на действащото законодателство, несъдържащи вредни субстанции и подходящи за вида, възрастта и здравословното им състояние.“
Наредба за допълнение на Наредба № 3 за поддържане и осигуряване на обществения ред, опазване на собствеността и чистотата на територията на Община Две могили, област Русе е приета на основание чл. 8 от Закона за нормативните актове във връзка с чл. 21, ал. 2 във връзка с чл. 27, ал. 3 от Закона за местното самоуправление и местната администрация, чл. 4, ал. 1 във връзка с чл. 93 от Правилник № 1 за организацията и дейността на Общинския съвет, неговите комисии и взаимодействието му с общинската администрация, във връзка с чл. 79 от Административнопроцесуалния кодекс във връзка с чл. 8, чл. 11, ал. 3, чл. 15, ал. 1 от Закона за нормативните актове, с Решение № ...... по Протокол  № …./……….. г. на Общински съвет – Две могили и е подпечатана с официалния печат на Председателя на Общинския съвет.





Председател на Общински съвет – Две могили: 





____________ (Юсеин Ахмедов Юсеинов)
МОТИВИ 
към проект на Наредба за допълнение на Наредба № 3 за поддържане и осигуряване на обществения ред, опазване на собствеността и чистотата на територията на Община Две могили, област Русе
Причини, налагащи приемането на проекта на Наредба за допълнение на Наредба №3 за поддържане и осигуряване на обществения ред, опазване на собствеността и чистотата на територията на Община Две могили, област Русе : 

Основният мотив за изготвяне на настоящия проект е постъпило писмо № 94-03-13/10.12.2025 г. на Областния управител на област Русе, с което е констатирано, че действащата до момента уредба на правилата относно храненето на безстопанствени животни на територията на общината, въведена със Заповед № 1062/24.11.2025 г., на Кмета на Община Две могили, е незаконосъобразна поради неправилно избраната правна форма.

Съгласно разпоредбите на Закона за нормативните актове, обществени отношения от местно значение с общозадължителен и постоянен характер следва да бъдат уредени с подзаконов нормативен акт – наредба, приета от Общинския съвет. В тази връзка е необходимо действащата Наредба № 3 да бъде допълнена, с цел привеждане на местната нормативна уредба в съответствие с йерархията на нормативните актове и действащото законодателство.

С приемането на проекта се цели създаване на ясни и законосъобразни правила относно храненето на безстопанствени животни в обществените пространства, като се детайлизират и прилагат на местно ниво изискванията на Закона за защита на животните и Закона за ветеринарномедицинската дейност.

Настоящият проект  на Наредба за допълване на Наредба № 3 следва да се приеме от Общинския съвет на община Две могили на основание чл. 8 от Закона за нормативните актове във връзка чл. 21, ал.2 от Закона за местното самоуправление и местната администрация.  

При изработване на този проект, чийто възложител е кметът на общината, са спазени всички изисквания на Закона за нормативните актове, визирани в чл. 26 от същия, както и правилата на Указ № 883/1984 г. за прилагане на ЗНА, както и нормите на АПК, относими към издаване на подзаконови нормативни актове.

В процеса по изработване на проект на нормативен акт се провеждат обществени консултации с гражданите и юридическите лица.

В изпълнение на чл. 26, ал. 3 от Закона за нормативните актове настоящият Проект, заедно с мотивите е публикуван на интернет страницата на общината (www.dvemogili.egov.bg) и в Портала за обществени консултации (www.strategy.bg).

Срокът за предложения и становища по проектите, публикувани за обществени консултации е 30 дни.

След приключването на обществената консултация и преди приемането, съответно издаването на наредбата, вносителят публикува на интернет страницата на общината справка за постъпилите предложения заедно с обосновка за неприетите предложения.

Така изготвения проект, ведно с доклад, съответно и мотивите на проекта се внася за разглеждане в Общински съвет - Две могили.

Издадената наредба се публикува на интернет страницата на общината и в Портала за обществени консултации.
Цели, които се поставят:
С приемането на Проекта на Наредбата за допълнение на Наредба № 3 за поддържане и осигуряване на обществения ред, опазване на собствеността и чистотата на територията на Община Две могили, област Русе се цели опазване на чистотата на територията на общината, ограничаване на предпоставките за струпване на безстопанствени животни на обществени места, гарантиране на общественото здраве и безопасност както и поддържане на обществения ред и осигуряване на спокойна и безопасна среда за жителите и гостите на общината.

Финансови и други средства, необходими за прилагането на Наредбата:

С предлаганият Проект на Наредба за допълнение на Наредба № 3 за поддържане и осигуряване на обществения ред, опазване на собствеността и чистотата на територията на Община Две могили, област Русе не се предвижда разходване на финансови средства.
Очаквани резултати от прилагането, включително финансови:

С приемане на Проект на Наредба за допълнение на Наредба № 3 за поддържане и осигуряване на обществения ред, опазване на собствеността и чистотата на територията на Община Две могили, област Русе  се очаква да се постигнат по-чисти обществени пространства, ограничаване рисковете за общественото здраве и намаляване на инцидентите и агресията, породени от струпването на голям брой безстопанствени животни на едно място.
Анализ за съответствие с правото на Европейския съюз:

Проектът не съдържа разпоредби, транспониращи актове на Европейския съюз, поради което не се налага анализ за съответствие с правото на Европейския съюз. Предлаганият Проект на Наредба за допълнение на Наредба № 3 за поддържане и осигуряване на обществения ред, опазване на собствеността и чистотата на територията на Община Две могили, област Русе е подзаконов нормативен акт и е в съответствие с разпоредбите и целите на националното и местното законодателство, в това число с нормативните актове от по-висока степен. Предлаганият Проект на Наредба не противоречи на норми от по-висока йерархия и на европейското законодателство. 
МАРИЕТА ПЕТРОВА

Кмет на Община Две могили
